பாடம் 15
பொற்சிலை
நோக்கம்: அதிகாரத்திலுள்ளவர்களுக்குப் பயப்படுவதை விட தேவன்மீது வைக்கும் விசுவாசமே மேலானது என்பதை சாத்ராக், மேஷாக், ஆபேத்நேகோ எவ்வாறு காட்டினார்கள் என்பதைப் பிள்ளைகளுக்குக் காட்டுதல்.
வேத வாசிப்பு: தானியேல் 3:1-18
மனப்பாட வசனம்: யாத்திராகமம் 20:11 (பத்துக் கட்டளைகள்) – “கர்த்தர் ஆறுநாளைக்குள்ளே வானத்தையும் பூமியையும் சமுத்திரத்தையும் அவைகளிலுள்ள யாவையும் உண்டாக்கி, ஏழாம்நாளில் ஓய்ந்திருந்தார்; ஆகையால் கர்த்தர் ஓய்வுநாளை ஆசீர்வதித்துப் பரிசுத்தமாக்கினார்.” சென்ற வாரத்து மனப்பாட வசனத்தை மீள்பார்வை செய்து, இந்த வாரம் 11-ஆம் வசனத்தை முழுமையாக்குங்கள்.
பாடத்தை நடத்துதல்
தொடக்கப் புள்ளி
வகுப்புக்கு ஒரு டார்ச் விளக்கைக் கொண்டுவந்து பிள்ளைகள்மேல் வெளிச்சம் அடியுங்கள். பிரகாசமான ஒளியிலிருந்து தப்ப அவர்கள் ஒருவேளை தங்கள் கண்களை மறைத்துக்கொள்வார்கள்.
இன்றைய போதனையின் முக்கிய குறிப்புகள்
1. பாபிலோனின் நேபுகாத்நேச்சார் ராஜா தங்கத்தினால் ஒரு மாபெரும் சிலையைச் செய்தான். வெகு தூரத்திலிருந்தும் தெரியும்படி அது ஒரு சமவெளியில் நிறுத்தப்பட்டது; சூரிய ஒளியில் டார்ச் விளக்கைப் போல பிரகாசித்தது (தானியேல் 3:1). நீங்களும் உங்கள் வகுப்பும் அதன் அளவைத் தரையில் அளந்து பார்க்கலாம். அது கிட்டத்தட்ட 30 மீட்டர் உயரமும் கிட்டத்தட்ட மூன்று மீட்டர் அகலமும் கொண்டிருந்தது.
2. நேபுகாத்நேச்சார் மிகவும் பெருமையுள்ளவனாகியிருந்தான். அவன் மிகப் பெரிய ராஜ்யத்தை ஆண்டான்; அந்நாட்களில் ஆட்சியாளர்கள் தங்களுக்குப் பெரிய சிலைகளை நிறுத்துவது வழக்கம். ஒருவேளை நேபுகாத்நேச்சார் தன்னையே தெய்வமாக எண்ணி, தன் மேன்மையையும் அறிவையும் காட்டும்படி மக்கள் தன்னைப் பணிந்துகொள்ள வேண்டும் என்று விரும்பியிருக்கலாம். பெரிய திறப்பு விழா நடந்தது; அங்கே எல்லாரும் ராஜாவின் சிலையைப் பணிந்துகொள்ள வேண்டும் (3:2-5). படம் 15-ஐக் காட்டுங்கள். கீழ்ப்படியாதவர்களுக்குக் கொடிய தண்டனை இருந்ததால் எல்லாரும் கீழ்ப்படிந்தார்கள் (3:6-7).
3. சாத்ராக், மேஷாக், ஆபேத்நேகோ தவிர எல்லாரும்! இவர்கள் தானியேலுடன் யூதக் கைதிகளாக பாபிலோனுக்கு வந்த அவனுடைய மூன்று நண்பர்கள். அவர்கள் இன்னும் அடிமைகளாகவே இருந்தும் அரசாங்கத்தில் பெரிய பொறுப்புகள் அவர்களுக்குக் கொடுக்கப்பட்டிருந்தன; சில பாபிலோனியர் அவர்கள்மேல் பொறாமைப்பட்டார்கள். அவர்களை ஒழிக்கச் சதி செய்து வந்தவர்கள் இப்போது தங்கள் வாய்ப்பைக் கண்டார்கள். ராஜாவின் கட்டளைக்குக் கீழ்ப்படியாத இந்த மூன்று அந்நியர்களைப் பற்றி நேபுகாத்நேச்சாரிடம் சொன்னார்கள். அவர்கள் ஒரே தேவனை மட்டுமே வணங்குகிற யூதர்கள் (3:8-12).
வகுப்பினர் பத்துக் கட்டளைகளில் தொடர்புடைய பகுதியாகிய யாத்திராகமம் 20:1-6-ஐச் சொல்லட்டும்.
4. சாத்ராக், மேஷாக், ஆபேத்நேகோவின் கீழ்ப்படியாமையைக் கேட்டபோது ராஜா கடுங்கோபம் கொண்டான். அவர்களை வரவழைத்து விசாரித்தான். வல்லமையுள்ள பாபிலோன் ராஜாவாகிய நேபுகாத்நேச்சாரின் கையிலிருந்து அவர்களை விடுவிக்கக்கூடிய தெய்வம் எதுவும் இல்லை என்று அவன் எண்ணினான் (3:13-15).
5. அந்த மூன்று மனிதரின் பதில் மிக முக்கியமானது; ஏனெனில் அது தேவன்மீதுள்ள அவர்களுடைய விசுவாசத்தையும், எது நடந்தாலும் தேவனுக்கு அவர்கள் கொண்ட அர்ப்பணிப்பையும் காட்டுகிறது. அவர்கள், “நாங்கள் சேவிக்கிற தேவன் எங்களை விடுவிக்க வல்லவர்! அவர் விடுவிக்காமற்போனாலும், நாங்கள் பொற்சிலையையோ வேறு எந்தத் தேவனையோ வணங்கமாட்டோம்” என்று பதிலளித்தார்கள் (3:16-18).
கதைக்கு நமது பதிலளிப்பு
தேவனுடைய கட்டளைகளுக்குக் கீழ்ப்படிவது எல்லாவற்றுக்கும் முன்னதாக வருகிறது. அந்த விழாவில் இருந்த அனைவரும் சாத்ராக், மேஷாக், ஆபேத்நேகோவின் சாட்சியைக் கண்டார்கள். இந்த வாலிபர்கள் தங்கள் விசுவாசத்தையோ தங்கள் தேவனையோ மறைக்கவில்லை.
1994 ஜனவரியில் ஒரு பேராயர் தேவன்மீதுள்ள விசுவாசத்திற்காகக் கொல்லப்பட்டார். இறப்பதற்குச் சற்று முன் அவர், “மற்றவர்கள் தங்கள் தேவனை அமைதியாகவும் அதிகப் பயமின்றியும் வணங்கும்படி, திருச்சபையின் நோக்கத்துக்காக நான் சாகத் தயாராக இருக்கிறேன். நான் மௌனமான மரணம் அடையமாட்டேன்” என்றார். இன்று தங்கள் கிறிஸ்தவ சாட்சியினிமித்தம் துன்பப்படுகிற கிறிஸ்தவர்களுக்காக ஜெபியுங்கள்.
சாத்ராக், மேஷாக், ஆபேத்நேகோவைப் போல, தேவன் எப்போதும் நம் துன்பத்தை நீக்கிவிடுவதில்லை என்பதை நாம் ஏற்றுக்கொள்ள வேண்டும். ஆனால் சூழ்நிலை அல்லது முடிவு எதுவாயினும் நாம் நம் விசுவாசத்தில் உறுதியாய் நின்று கர்த்தருக்குச் சாட்சிகளாயிருக்கலாம்.
மனப்பாட வசனத்தைப் பதிய வைத்தல்
யாத்திராகமம் 20:11 – “கர்த்தர் ஆறுநாளைக்குள்ளே வானத்தையும் பூமியையும் சமுத்திரத்தையும் அவைகளிலுள்ள யாவையும் உண்டாக்கி, ஏழாம்நாளில் ஓய்ந்திருந்தார்; ஆகையால் கர்த்தர் ஓய்வுநாளை ஆசீர்வதித்துப் பரிசுத்தமாக்கினார்.”
